Embung Bedhugan (Carakan: ꦲꦼꦩ꧀ꦧꦸꦁꦧꦼꦣꦸꦒꦤ꧀; basa Indhonésia: Embung Bedukan) ya iku papan wisata kang awujud wadhuk tiron lan diyasa déning Papréntahan Dhaérah Kabupatèn Bantul ing Dhusun Bedhugan, Padukuhan Bedhugan, Kalurahan Plèrèt, Kapanéwon Plèrèt, Kabupatèn Bantul, Propinsi Dhaérah Istiméwa Ngayogyakarta. Papan iki diadegaké kanthi ancas kanggo nyukupi kabutuhan ruang terbuka hijau (RTH) utawa papan tinarbuka ijo lan bangkas conto invèstasi ijo ing Kabupatèn Bantul. Saliyané iku, embung iki uga dadi pilihan papan kanggo mancing lan sarèh.

Mula bukané 
Embung iki kalebu salah siji papan wisata umum ing Kabupatèn Bantul, prenahé + 6,5 kilometer sisih kulon Pucak Sosok, ya iku ing Dhusun Bedhukan, Padhukuhan Bedhugan, Desa Pleret, Kapanéwon Plèrèt, Kabupatèn Bantul, Propinsi Dhaérah Istiméwa Ngayogyakarta. Salah siji kagunané ya iku kanggo nyimpen banyu saka saluran drainase kang asalé saka omah-omah ing sakiwa-tengené, uga kanggo nyegah banjir lan laladan garing. Kanthi anané wadhuk iki, banyu udan ora langsung mili menyang kali, nanging diklumpukaké supaya bisa dianggo ngilèni sawah. 

Embung iki diyasa minangka program conto invèstasi ijo Papréntahan Dhaérah Kabupatèn Bantul lan papan mancing. Wondéné kuwi, ancas panganggoné luwih dadi papan wisata tinimbang tandhon simpenan banyu, amarga papané cedhak karo kali. Nganti taun 2023, embung kasebut bisa dianggo kanthi becik, malah nembé dirembaka déning Satuan Kerja Program Penataan Lingkungan Permukiman Berbasis Komunitas (PLPBK). Bebanton saka kamitran iku dianggo bangun cakruk lan dalan menyang papan kasebut. Kanthi anané cakruk, embung iki dadi luwih becik minangka papan wisata.

Kahanan 
 
Embung iki mapan rada ndhelik amarga adoh saka dalan lumebu lan luwih dingertèni minangka papan kanggo mancing. Pérangan tengah embung kasebut didegake cakruk kanthi ancas papan kanggo sarèh lan rembugan, déné ing saubengané digawé taman cilik kanggo ngapikaké papan kasebut. Salah siji sarana ing papan iki ya iku kakus, nanging mung bisa dianggo yen petugas kang nggawa kunci mbukak. Ing tembé ngarep, papan kasebut bakal dirembaka minangka punjer indhustri kreatif ing sakiwa-tengené wewengkon kasebut. Nganti taun 2023, embung iki dadi papan pilihan kanggo mancing lan sarèh ing wayah ésuk lan soré.

Uga delengen 

 Embung Bulak Buntung
 Embung Imagiri I
 Embung Patarana
 Embung Selapamiara

Rujukan

Pranala jaba 

 Situs Dhinas Pariwisata Kabupatèn Bantul
 Situs Kapanéwon Plèrèt
 Tanggul Longsor ing Embung Bedhugan

Papan wisata ing Ngayogyakarta
WikiPlesir